
Ο κόμπος στο στομάχι να γίνει γροθιά στο σύστημα που γεννά τέρατα και αφήνει απροστάτευτα τα παιδιά.
Με το στομάχι σφιγμένο και δικαιολογημένη οργή παρακολουθεί κάθε άνθρωπος που δεν αποδέχεται ως «κανονικότητα» τη σήψη που αποπνέει η επικαιρότητα τις τελευταίες μέρες, την υπόθεση του κατ΄ εξακολούθηση βιασμού ενός 12χρονου κοριτσιού σε μια γειτονιά στον Κολωνό, της εκπόρνευσης και της κακοποίησης του από σειρά δραστών.
Πόσες όμως τέτοιες φρικτές ιστορίες δεν έχουν ακουστεί με θύματα ανήλικα παιδιά και πόσες ακόμα παραμένουν στο σκοτάδι; Τι φταίει; Γιατί να συμβαίνουν; Πως καλλιεργούνται;
Αγανάκτηση προκαλεί και η συνεχής κακοποίηση που προκαλείται από το δημοσιογραφικό – οχετό σχολιασμό αλλά και από την πολιτική αντιπαράθεση που επιδιώκει να θάψει κάθε προβληματισμό για τις αιτίες τέτοιων αποκρουστικών εγκλημάτων και να μετατρέψει σε θέαμα τον ανθρώπινο πόνο.
Όπως σε παρόμοιες υποθέσεις του παρελθόντος έχουν μπει σε λειτουργία μια σειρά μηχανισμοί για να συγκαλυφθεί πάση θυσία το κοινωνικό έδαφος το οποίο γεννά τους δράστες – «τέρατα» και αφήνει τα παιδιά ευάλωτα στην πολύμορφη βία. Να συγκαλυφθεί ότι τα θύματα συναντούν απροσπέλαστα εμπόδια προκειμένου να καταγγείλουν την κακοποίηση, αντιμετωπίζοντας την αστυνομική αυθαιρεσία και αδιαφορία. Να συγκαλυφθεί ότι το κράτος αποσύρεται όλο και περισσότερο από τη λειτουργία των απαραίτητων δομών για την προστασία της βίας και της κακοποίησης, καθώς δεν είναι κερδοφόρο και λογαριάζεται σαν κόστος.
Οι αποκαλύψεις για το συγκεκριμένο έγκλημα σκιαγραφούν ένα απολύτως νοσηρό τοπίο, επιβεβαιώνουν ότι πίσω από τη βιτρίνα της εκμεταλλευτικής κοινωνίας θεριεύουν τα «επίσημα» και «ανεπίσημα» κυκλώματά της ακραίας οργής εκμετάλλευσης και εμπορευματοποίησης του σώματος, της πορνείας ακόμα και παιδιών. 
Καταγγέλλουμε την παντελή έλλειψη φροντίδας και πρόνοιας για την προστασία και στήριξη των παιδιών, απαιτώντας να διερευνηθεί η έκταση του εγκλήματος σε βάρος τους 12χρονου παιδιού, να δημοσιοποιηθούν τα στοιχεία των εμπλεκόμενων και να τιμωρηθούν παραδειγματικά οι ένοχοι με τις ανώτατες ποινές.
Η λαϊκή απαίτηση να διερευνηθεί πλήρως το έγκλημα χρειάζεται να μετατραπεί σε συλλογική δράση, αγωνιστική διεκδίκηση και αλληλεγγύη,
Διεκδικούμε χρηματοδότηση από τον κρατικό προϋπολογισμό για τη λειτουργία δωρεάν κρατικών κοινωνικών υπηρεσιών και υποδομών που θα καλύπτουν πλήρως τις ανάγκες για πρόληψη του φαινομένου της βίας κατά των παιδιών και των γυναικών,  για τη στήριξη τους με την άμεση και πλήρη στελέχωση τους από εξειδικευμένο προσωπικό, με μόνιμη και σταθερή εργασία χωρίς καμία εμπλοκή ΜΚΟ και ΚΟΙΝΣΕΠ.
Μέτρα στήριξης των άνεργων γυναικών (επίδομα ανεργίας χωρίς όρους και προυποθέσεις), των γυναικών από μονογονεϊκές και πολύτεκνες οικογένειές.
Μόνιμη και σταθερή δουλειά με αξιοπρεπείς μισθούς, κατοχυρωμένους από ΣΣΕ, πλήρη εργασιακά και ασφαλιστικά δικαιώματα.
Ενημερωτικά προγράμματα σε σχολεία και σχολές.
Απέναντι στη δυσωδία, ανάσα δίνουν οι αγωνιστικές πρωτοβουλίες των μαζικών φορέων, υψώνοντας «ασπίδα προστασίας» για τα παιδιά και για κάθε οικογένεια που υποφέρει, για να μπορεί κάθε παιδί να ζει μια ζωή απαλλαγμένη από τη βία και την κακοποίηση.

